b'\n_START_ARTICLE_\nPundya\n_START_PARAGRAPH_\nAng pundya o puklo (Ingles: crotch, crutch) ay ang anggulong nasa pagitan ng dalawang mga sanga ng katawan ng anumang bagay; o kaya ay nasa pagitan ng isang sanga at ng isang punong katawan; o kaya ay ang pagsasanga o lugar na pinagsangahan, natatangi na ang lugar kung saan dumurugtong o sumusugpong ang mga binti, mga biyas, mga hita, o, sa pangkabuoan, ng mga paa, sa punong katawan ng katawan ng tao._NEWLINE_Ang katagang pundya ay maaaring gamitin sa paglalarawan sa rehiyon ng isang bagay na kung tawagin ay punong katawan, kung saan nagsasanga o nahahati ito upang maging dalawa o mahigit pang mga sanga. Ang mga bagay na tinutukoy dito na maaaring may punong katawan na nagsasanga-sanga ay ang mga puno, mga hayop (upang maging mga pata), mga gusali, at mga diyagrama ng mga kurdon ng kuryente, at iba pa._NEWLINE_Sa mga tao, ang pundya o puklo ay tumutukoy sa ilalim ng balakang ng tao, ang rehiyon sa katawan ng tao kung saan sumasanib ang binti ng tao sa torso, at kadalasang isinasaalang-alang na kinabibilangan ng singit at ng mga henitalya._NEWLINE_Sa pananamit, ang pundya ay ang pook ng isang paris ng mga pantalon o mga salawal kung saan nagsasanib o nagsasalubong ang mga binti. Ang ilalim ng pundya ang naghuhubog sa isang dulo ng tahi na tinatawag sa Ingles bilang inseam.\n_START_SECTION_\nEtimolohiya\n_START_PARAGRAPH_\nAng salitang Ingles na crotch ay hinango magmula sa crutch; una itong ginamit noong 1539 bilang isang patpat na may sanga o nagsanga na ginamit bilang isang kasangkapang pambukid.'